הרולד אברהמס

הרולד מוריס אברהמס (באנגלית: Harold Maurice Abrahams; 15 בדצמבר 1899 – 14 בינואר 1978) היה אתלט יהודי-בריטי. הוא היה אלוף אולימפי בריצת 100 מטר, אירוע שתואר ב-1981 בסרט זוכה 4 פרסי אוסקר, "מרכבות האש". אדולף אברהמס היה אחיו.

קורות חיים
אברהמס נולד כבן הזקונים לאיזק ולאסתר בבדפורד, במשפחה בת שלושה ילדים. אביו, איזק, היגר לאנגליה מפולין הקונגרסאית. הוא עבד בתור איש כספים ונישא לאסתר ילידת ויילס. אחיו הבכור, אדולף אברהמס, היה לימים רופא. אחיו, סיר סידני אברהמס (1885 – 1957) היה אתלט אולימפי בקפיצה לרוחק ונשיא בית המשפט העליון של סרי לנקה. 
אברהמס למד בבית ספר רמפטון ואחר כך בגונוויל וקיז קולג' שבאוניברסיטת קיימברידג'. הוא היה אצן וקופץ לרוחק מאז ילדותו, והמשיך לעשות זאת גם כשלמד בקיימברידג'. 

באולימפיאדת אנטוורפן (1920), בלגיה סיים אברהמס במקום 16 בריצת 100 מטר, במקום 11 בריצת 200 מטר בתוצאה של 23.0 שניות, במקום 20 בקפיצה לרוחק בתוצאה של 6.05 מטר ובמקום רביעי בריצת שליחים 4x100 מטר בתוצאה של 43.0 שניות.

בארבע שנים שלאחר אולימפיאדת אנטוורפן שלט אברהמס בריצות הקצרות ובקפיצות לרוחק בבריטניה. 

באולימפיאדת פריז (1924), צרפת זכה אברהמס בשתי מדליות: מדליית זהב בריצת 100 מטר בשיא אולימפי חדש של 10.6 שניות, תוצאה שקבע פעמיים נוספות כבר בשלבים המוקדמים, תוך שהוא מביס את כל האצנים האמריקאים הפייבוריטים, כולל את האלוף האולימפי מאולימפיאדת אנטוורפן צ'ארלי פדוק מארצות הברית, ומדליית כסף בריצת שליחים 4x100 מטר בתוצאה של 41.2 שניות, אחרי הרביעייה האמריקאית שקבעה שיא עולם חדש של 41.0 שניות. בריצת 200 מטר הוא סיים במקום השישי בתוצאה של 22.3 שניות. אריק לידל, השתתף בריצה זו וזכה במדליית הארד. הוא לא השתתף בקפיצה לרוחק באולימפיאדה זו. שנה לאחר מכן, אברהמס נפצע ברגלו, מה שגרם לו להודיע על פרישה.

לאחר פרישתו, היה אברהמס עיתונאי ספורט במשך ארבעים שנה, והיה גם פרשן ספורט ברדיו ה-BBC.

אברהמס התנצר בשנת 1934. בשנת 1936 הוא התחתן עם סיביל אוורס, זמרת מצו סופרן. הזוג אימץ בן ובת.

הרולד אברהמס מת באנפילד שבלונדון ב-14 בינואר 1978. הוא היה בן 78 במותו.

שיאים אישיים 
ריצת 100 יארד: 9.9 שניות (1924)
ריצת 100 מטר: 10.6 שניות (1924)
ריצת 220 יארד: 21.6 שניות (1923)
ריצת 200 מטר: 21.9 שניות (1924)
ריצת 440 יארד: 50.8 שניות (1923)
קפיצה לרוחק: 7.38 מטר (1924)

קישורים חיצוניים 

 
 

אצנים בריטים
אתלטים יהודים
מפקדים במסדר האימפריה הבריטית
אלופים אולימפיים: ריצת 100 מטרים (גברים)
אלופים אולימפיים יהודים
יהודים מומרים בריטים
אתלטים באולימפיאדת אנטוורפן (1920)
אתלטים באולימפיאדת פריז (1924)
משתתפים יהודים באולימפיאדת אנטוורפן (1920)
משתתפים יהודים באולימפיאדת פריז (1924)
חברי היכל התהילה של הספורטאים היהודים: בריטים
אלופים אולימפיים בריטים: אתלטיקה
פרשני ספורט יהודים
בריטים ממוצא יהודי-פולני
מתנצרים
בריטים שנולדו ב-1899
בריטים שנפטרו ב-1978
מונצחים בשלט כחול של ארגון המורשת האנגלית